ลุ้น ADVANC-TRUE-DTAC รับ “รีเบต!” รัฐบาล “ตู่ดิจิทัล” แจกซิมใช้เน็ตฟรี 6 เดือนแก้ยากจน
ลุ้น ADVANC-TRUE-DTAC รับ "รีเบต!" รัฐบาล "ตู่ดิจิทัล" แจกซิมใช้เน็ตฟรี 6 เดือนแก้ยากจน
1 ธ.ค. 2561

เว็บไซต์ข่าวสด รายงานว่า นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า กระทรวงการคลังจะเสนอคณะรัฐมนตรี (ครม.) พิจารณา แจกซิมโทรศัพท์มือถือให้แก่ผู้มีรายได้น้อยที่ได้ใช้อินเตอร์เน็ตฟรี เพื่อเป็นการส่งเสริมประชาชนได้เข้าถึงแหล่งข้อมูล และข่าวสารที่จำเป็นต่อการยกระดับคุณภาพชีวิตให้หลุดพ้นความยากจน อาทิ ข้อมูลเกี่ยวกับการเพาะปลูก แนวโน้มราคาสินค้าเกษตร เพื่อให้สามารถวางแผนเพาะปลูกได้ ไม่เกิดปัญหาผลผลิตล้นตลาด เป็นต้น
โดยแนวทางช่วยเหลือมี 2 รูปแบบ คือ กรณีที่ผู้มีรายได้น้อยมีซิมมือถือและมีอินเตอร์เน็ตใช้อยู่แล้ว จะให้พิจารณาเพิ่มจำนวนอินเตอร์เน็ตฟรีให้เพียงพอต่อการใช้ ส่วนกรณีผู้มีรายได้น้อยที่ยังไม่มีซิมมือถือ ก็จะให้แจกซิมพร้อมสัญญาณอินเทอร์เน็ตให้
“การแจกซิมเน็ตเพราะรัฐบาลมีความเชื่อว่า หากประชาชนสามารถเข้าถึงข้อมูลข่าวสารอย่างทั่วถึงจะช่วยมีความสามารถ และหายยากจนไว้ขึ้น แต่ไม่ได้หมายถึงว่าแจกให้ไปดูหนัง เล่นเกม ฟังเพลง”นายอภิศักดิ์ กล่าว
ส่วนรายละเอียดของการแจกซิมอินเตอร์เน็ตอยู่ระหว่างรอคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) คำนวณรายละเอียดค่าใช้จ่ายและจำนวนอินเตอร์เน็ตว่าจะเป็นเท่าไรถึงเพียงพอต่อการใช้งาน ซึ่งขณะนี้คลังเสนอให้ไปพิจารณาแล้ว 6 เดือน ขณะที่งบประมาณได้เสนอให้ กสทช. หักรายได้จากค่ายโทรศัพท์มือถือ เพื่อชดเชยค่าอินเตอร์เน็ตให้ โดยภาคเอกชนจะจ่ายเท่าเดิม แต่จะแบ่งเงินบางส่วนที่ส่งเข้ารัฐไปไว้ช่วยซิมมือถือ
นอกจากนี้ยังสั่งการให้สำนักงานเศรษฐกิจการคลัง (สศค.) ศึกษาแนวทางเปิดลงทะเบียนผู้มีรายได้น้อยเข้าโครงการบัตรสวัสดิการแห่งรัฐรอบใหม่ โดยจะเปลี่ยนแปลงข้อมูลที่ใช้คัดเลือก จากปัจจุบันใช้ข้อมูลจากรายได้ของรายบุคคล ให้ปรับเป็นข้อมูลรายได้เป็นรายครัวเรือน เพื่อให้สอดคล้องกับการจัดเก็บข้อมูลของกระทรวงการพัฒนาสังคมและความมั่นคงของมนุษย์ (พม.)ในการแก้ไขปัญหาความยากจน และการรับสวัสดิการ
ทั้งนี้เนื่องจากที่ผ่านมาได้พบช่องโหว่ของการลงทะเบียน เช่น กรณีแม่ไม่มีรายได้ อยู่บ้านเฉยๆ แต่ลูกฐานะร่ำรวย ก็ใช้สิทธิได้รับบัตรสวัสดิการแห่งรัฐ หรือในการฝึกอบรมคนจนระยะสอง ซึ่งผู้ถือบัตรสวัสดิการบางคนมีรถขับมาเอง ในขณะที่ผู้ฝึกยังไม่มีรถขับเลย จึงจำเป็นต้องอุดช่องโหว่ส่วนนี้
อย่างไรก็ตามการลงทะเบียนรอบใหม่อาจต้องเป็นปี 62 และอาจเป็นหน้าที่ของรัฐบาลหลังจากการเลือกตั้งมาดำเนินการ แต่กระทรวงการคลังได้ศึกษาเตรียมพร้อมไว้แล้ว ขณะเดียวกันจะมีเตรียมสรุปผลดำเนินโครงการบัตรสวัสดิการแห่งรัฐปีแรก ช่วงกลางเดือนธ.ค.นี้